Source: https://ispis.sk/judikatura/KSKE/6S234/2012
Timestamp: 2020-04-03 01:39:48+00:00
Document Index: 16545151

Matched Legal Cases: ['§ 246', '§ 103', '§ 244', '§ 7', '§ 7', '§ 11', '§ 9', '§ 105', '§ 88', '§ 84', '§ 85', '§ 3', '§ 250', 'súd ', 'súd ', '§ 246', '§ 103', 'súd ', '§ 244', '§ 7', '§ 7', '§ 9', '§ 84', 'súd ', '§ 85', '§ 3', 'Súd ', '§ 105', '§ 88', '§ 88', 'súd ', 'súd ']

KSKE 6 S 234/2012 - iSpis
iSpis Judikatúra – KSKE 6 S 234/2012
KS v Košiciach, dátum 05.10.2012, sp.zn. KSKE 6 S 234/2012
§ 246c ods. 1 OSP § 103 OSP § 244 OSP § 7 OSP § 7 ods. 1 OSP § 11 ods. 1 OSP § 9 ods. 1 OSP § 105 ods. 1 OSP § 88 OSP § 84 OSP § 85 ods. 1 zákona č. 371/2004 § 3 ods. 52 zákona č. 371/2004 § 250d ods. 2 OSP
Súd: Krajský súd Košice Spisová značka: 6S/234/2012 Identifikačné číslo súdneho spisu: 7012200994 Dátum vydania rozhodnutia: 05. 10. 2012 Meno a priezvisko sudcu, VSÚ: JUDr. Pavol Naď ECLI: ECLI:SK:KSKE:2012:7012200994.1
Uznesenie Krajský súd v Košiciach v právnej veci žalobcov: X.) U. W., X.) Q. W., X.) F. W., všetci traja bytom P. X, XXX XX O., proti žalovaným: 1.) Slovenská republika, 2.) Ministerstvo SR, 3.) Ústavný úrad SR, 4.) Notárka JUDr. Melánia Košová, Notársky úrad v Košiciach, Puškinova 8, o určenie účastníkov Notárskej zápisnice N 175/98, Nz 175/98 a o určenie, vyhlásenie, či sú jednotlivé úkony z Notárskej zápisnice N 175/98, Nz 175/98 platné, zákonné alebo neplatné, nezákonné, takto
P o s t u p u j e vec Okresnému súdu Košice I.
Žalobou zo dňa 23.5.2012, doručenou tunajšiemu súdu dňa 22.8.2012, sa žalobca domáhal určenia účastníkov Notárskej zápisnice N 175/98, Nz 175/98 a určenia, vyhlásenia, či sú jednotlivé úkony z Notárskej zápisnice N 175/98, Nz 175/98 platné, zákonné alebo neplatné, nezákonné.
Podľa § 246c ods. 1 prvá veta zákona č. 99/1963 Zb. Občianskeho súdneho poriadku (ďalej len "O.s.p.") , pre riešenie otázok, ktoré nie sú priamo upravené v tejto časti (5. časť O.s.p.- Správne súdnictvo) , sa použijú primerane ustanovenia prvej, tretej a štvrtej časti tohto zákona.
Podľa ust.§ 103 O.s.p., kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania) .
Z obsahu podanej žaloby, aj keď neobsahuje všetky zákonom predpísané náležitosti, je zrejmé, že predmetom konania nie je vec patriaca do správneho súdnictva, v rámci ktorého preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy (§ 244 a nasl. O.s.p.) , ale do súdnictva všeobecného, t. j. do právomoci občianskoprávneho súdu v zmysle ust. § 7 O.s.p..
V občianskom súdnom konaní súdy prejednávajú a rozhodujú spory a iné právne veci, ktoré vyplývajú z občianskoprávnych, pracovných, rodinných, obchodných a hospodárskych vzťahov, pokiaľ ich podľa zákona neprejednávajú a nerozhodujú o nich iné orgány (§ 7 ods. 1 O.s.p.) .
Podľa § 9 ods. 1 O.s.p. na konanie v prvom stupni sú zásadne príslušné okresné súdy (vecná príslušnosť) .
V zmysle § 84 O.s.p. na konanie je (miestne) príslušný všeobecný súd účastníka, proti ktorému návrh smeruje (odporca) , ak nie je ustanovené inak.
Podľa § 85 ods. 1 až 3 O.s.p., všeobecným súdom občana je súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. Všeobecným súdom právnickej osoby je súd, v obvode ktorého má právnická osoba sídlo. Všeobecným súdom štátu je súd, v obvode ktorého nastala skutočnosť, ktorá zakladá uplatnené právo.
Podľa § 3 ods. 52 zákona č. 371/2004 Z. z. o sídlach a obvodoch súdov Slovenskej republiky v platnom znení, sídlom Okresného súdu Košice I je mesto Košice; jeho obvod tvorí územný obvod okresu Košice I a územný obvod okresu Košice III.
Žalobca označil ako žalovaných štyri rôzne subjekty. Súd v zmysle § 105 ods. 1 prvá veta O.s.p. skúma miestnu príslušnosť iba podľa § 88. Keďže podmienky pre výlučnú príslušnosť podľa § 88 O.s.p. nie sú v tomto prípade splnené a iné podmienky na určenie miestnej príslušnosti chýbajú, pričom žalobca prejavil vôľu podať žalobu na súde v Košiciach, dospel tunajší súd k záveru, že je potrebné postúpiť predmetnú vec Okresnému súdu Košice I, v obvode ktorého má sídlo žalovaná notárka JUDr. Melánia Koščová.
Na základe vyššie uvedených skutočností a v súlade s cit. zákonnými ustanoveniami, keďže tunajší súd nie je vecne príslušný na konanie, rozhodol predseda senátu o postúpení veci Okresnému súdu Košice I.